CELEX: 32017D1769
Language: et
Date: 2017-09-25 00:00:00
Title: Nõukogu rakendusotsus (EL) 2017/1769, 25. september 2017, millega lubatakse Poola Vabariigil sõlmida Ukrainaga leping, mis sisaldab sätteid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 2 lõike 1 punktist d ja artiklist 5 seoses Poola-Ukraina piiril asuvate maanteesildade hooldusega

28.9.2017   
            
            
               ET
            
            
               Euroopa Liidu Teataja
            
            
               L 250/73
            
         NÕUKOGU RAKENDUSOTSUS (EL) 2017/1769,
   25. september 2017,
   millega lubatakse Poola Vabariigil sõlmida Ukrainaga leping, mis sisaldab sätteid, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 2 lõike 1 punktist d ja artiklist 5 seoses Poola-Ukraina piiril asuvate maanteesildade hooldusega
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 396 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Direktiivi 2006/112/EÜ artikli 5 kohaselt mõeldakse kõnealuse direktiivi territoriaalse kohaldamisala all üldjuhul käibemaksusüsteemi kohaldamist liikmesriigi territooriumil.
            
         
               (2)
            
            
               Komisjonis 7. oktoobril 2016 registreeritud kirjaga taotles Poola luba sõlmida leping Ukrainaga seoses kolme Poola-Ukraina piiril asuva, Bugi jõge ületava maanteesilla hooldusega („leping“). Lepingus on sätted, millega tehakse erand direktiivi 2006/112/EÜ artikli 2 lõike 1 punktist d ja artiklist 5.
            
         
               (3)
            
            
               Kooskõlas direktiivi 2006/112/EÜ artikli 396 lõike 2 teise lõiguga teavitas komisjon Poola taotlusest teisi liikmesriike 24. jaanuari 2017. aasta kirjaga. Komisjon teatas 25. jaanuari 2017. aasta kirjas Poolale, et tal on taotluse hindamiseks kogu vajalik teave.
            
         
               (4)
            
            
               Poola territooriumil tehtavad hooldustööd kuuluvad käibemaksuga maksustamisele Poolas, samal ajal kui Ukraina territooriumil tehtavad tööd jäävad väljapoole direktiivi 2006/112/EÜ kohaldamisala. Lisaks maksustatakse kõik piiril asuvate maanteesildade hooldamiseks Ukrainast Poolasse imporditud kaubad ja teenused käibemaksuga Poolas.
            
         
               (5)
            
            
               Selleks et tagada lepingu eesmärkide saavutamine ja eelkõige parandada Poola ja Ukraina vahelist liiklust, on asjakohane, et leping sisaldaks sätteid, mis lihtsustavad hooldustöödele ja nendega seotud impordile kohaldatavaid käibemaksueeskirju.
            
         
               (6)
            
            
               Erand ei mõjuta käibemaksust tulenevaid liidu omavahendeid,
            
         ON VASTU VÕTNUD KÄESOLEVA OTSUSE:
   Artikkel 1
   Poolal lubatakse sõlmida Ukrainaga leping, mis sisaldab direktiivi 2006/112/EÜ artikli 2 lõike 1 punktist d ja artiklist 5 tehtavat erandit käsitlevaid sätteid seoses Poola-Ukraina piiril asuva kolme maanteesilla hooldusega seotud tehingute käibemaksuga maksustamise ning asjaomase käibemaksusüsteemi territoriaalse kohaldamisalaga.
   Artikkel 2
   Erandina direktiivi 2006/112/EÜ artiklist 5 peetakse käesoleva otsuse lisas osutatud sildu, mille hoolduse eest vastutab Poola, selles osas, milles need ulatuvad Ukraina suveräänsele territooriumile, nende sildade hoolduseks mõeldud kaupade tarnimise või teenuste osutamisega seoses osaks Poola suveräänsest territooriumist.
   Artikkel 3
   Erandina direktiivi 2006/112/EÜ artiklist 5 peetakse käesoleva otsuse lisas osutatud sildu, mille hoolduse eest vastutab Ukraina, selles osas, milles need ulatuvad Poola suveräänsele territooriumile, nende sildade hoolduseks mõeldud kaupade tarnimise või teenuste osutamisega seoses osaks Ukraina suveräänsest territooriumist.
   Artikkel 4
   Erandina direktiivi 2006/112/EÜ artikli 2 lõike 1 punktist d ei maksustata kaupu, mida täieliku mahaarvamise õigusega maksukohustuslased impordivad Ukrainast Poolasse, käibemaksuga juhul, kui neid kaupu kasutatakse käesoleva otsuse lisas osutatud sildade hoolduseks.
   Artikkel 5
   Käesolev otsus jõustub selle teatavakstegemise päeval.
   Käesolev otsus on adresseeritud Poola Vabariigile.
   
      Brüssel, 25. september 2017
      
         
            Nõukogu nimel
         
         
            eesistuja
         
         M. MAASIKAS
      
   
   
      (1)  ELT L 347, 11.12.2006, lk 1.
   
      LISA
      
         Artiklis 1 osutatud sildade loetelu
      
      
                  1.
               
               
                  Ukraina hooldab järgmist piiril asuvat maanteesilda, mis ehitati Poola kulul ja mis kuulub Poolale ning asub Poola-Ukraina piiril:
                  Bugi jõge ületav 186,68 meetri pikkune terassild Dorohuski ja Jagodzini vahel, mis kulgeb mööda Poola riigimaanteed nr 12 ja Ukraina riikliku tähtsusega üldkasutatavat maanteed nr M-07.
               
            
                  2.
               
               
                  Poola hooldab järgmist piiril asuvat maanteesilda, mis ehitati Poola kulul ja mis kuulub Poolale ning asub Poola-Ukraina piiril:
                  Bugi jõge ületav 160,38 meetri pikkune raudbetoon- ja terassild Zosini ja Ustyluhi vahel, mis kulgeb mööda Poola riigimaanteed nr 74 ja Ukraina riikliku tähtsusega üldkasutatavat maanteed nr N-22.
               
            
                  3.
               
               
                  Bugi jõge ületavat piiril asuvat maanteesilda terasest kandetalade ja raudbetoonist sillaplaadiga ning kogupikkusega 189,43 meetrit, mis ehitati mõlema lepinguosalise kulul ja kuulub võrdselt neile mõlemale ning asub Dorohuski ja Jagodzini vahel, mis kulgeb mööda Poola riigimaanteed nr 12 ja Ukraina riikliku tähtsusega üldkasutatavat maanteed nr M-07, hooldavad mõlemad lepinguosalised nii, et kumbki riik hooldab talle kuuluvat osa sillast, v.a talvine hooldus.
                  Järgmised lepinguosalised vastutavad nende piiril asuva maantesilla talvise hoolduse eest kogu selle pikkuses järgmiselt:
                  
                              a)
                           
                           
                              Poola: alates iga paarituarvulise aasta 1. oktoobrist iga järgneva aasta 30. septembrini;
                           
                        
                              b)
                           
                           
                              Ukraina: alates iga paarisarvulise aasta 1. oktoobrist iga järgneva aasta 30. septembrini.